[pic] | EUROOPA ÜHENDUSTE KOMISJON |

Brüssel 7.2.2008

SEK(2008) 139 lõplik

Eelnõu:

EMP ÜHISKOMITEE OTSUS

millega muudetakse Euroopa Majanduspiirkonna lepingu II lisa (Tehnilised normid, standardid, katsetamine ja sertifitseerimine)

- Ühenduse ühise seisukoha eelnõu - (komisjoni esitatud)

SELETUSKIRI

1. Euroopa Majanduspiirkonna Ühiskomiteel (edaspidi „EMP Ühiskomitee”) on ülesanne tagada siseturu ühtsus ja õiguskindlus ettevõtjate jaoks kõigi ühenduse asjaomaste õigusaktide Euroopa Majanduspiirkonna lepingusse (edaspidi „EMP leping”) inkorporeerimise abil.

2. Seepärast peaks EMP Ühiskomitee muutma EMP lepingu II lisa (Tehnilised normid, standardid, katsetamine ja sertifitseerimine), võttes vastu lisatud otsuse eelnõu, mis käsitleb Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet, samuti mitmed seotud ühenduse õigusaktid.

3. EMP Ühiskomitee otsuse eelnõuga nähakse muu hulgas ette raamistik EMP EFTA riikide osalemiseks Euroopa Kemikaaliametis, sealhulgas eelkõige EMP EFTA riikide osamaksu käsitlevad sätted, samuti kord, mis käsitleb nende riikide osalemist, s.t osalemist täies mahus ilma hääleõiguseta.

4. EMP lepingu rakendamise korda käsitleva nõukogu määruse (EÜ) nr 2894/94 artikli 1 lõikega 3 nähakse ette, et kõnealust liiki EMP Ühiskomitee otsuste suhtes võtab ühenduse seisukoha vastu nõukogu.

5. EMP Ühiskomitee otsuse eelnõu esitatakse heakskiitmiseks nõukogule ja seejärel esitab komisjon EMP Ühiskomitees võimalikult kiiresti ühenduse seisukoha.

Eelnõu:

EMP ÜHISKOMITEE OTSUS nr […],

[kuupäev],

millega muudetakse Euroopa Majanduspiirkonna lepingu II lisa (Tehnilised normid, standardid, katsetamine ja sertifitseerimine)

EMP ÜHISKOMITEE,

võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping”, eriti selle artiklit 98

ning arvestades järgmist:

(1) Lepingu II lisa on muudetud EMP Ühiskomitee […] otsusega nr ….[1].

(2) Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ[2] (parandatud ELT L 136, 29.5.2007, lk. 3), tuleb inkorporeerida lepingusse.

(3) Euroopa Parlamendi ja nõukogu 18. detsembri 2006. aasta direktiiv 2006/121/EÜ, millega muudetakse nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta, et kohandada seda määrusega (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet[3] (parandatud ELT L 136, 29.5.2007, lk. 281), tuleb inkorporeerida lepingusse,

ON VASTU VÕTNUD KÄESOLEVA OTSUSE:

Artikkel 1

Lepingu II lisa XV peatükki muudetakse vastavalt käesoleva otsuse lisas määratletule.

Artikkel 2

Määruse (EÜ) nr 1907/2006 (parandatud ELT L 136, 29.5.2007, lk 3) ja direktiivi 2006/121/EÜ (parandatud ELT L 136, 29.5.2007, lk 281) islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.

Artikkel 3

Käesolev otsus jõustub […] või päeval, mis järgneb EMP Ühiskomitee viimasele teavitamisele vastavalt lepingu artikli 103 lõikele 1, olenevalt sellest, kumb neist kuupäevadest on hilisem*.

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, […]

EMP Ühiskomitee nimel

esimees […]

EMP Ühiskomitee sekretärid […]

LISA EMP Ühiskomitee otsusele nr [...]

Lepingu II lisa XV peatükki muudetakse järgmiselt.

1. Punkti 12zb (komisjoni otsus 2007/639/EÜ) järele lisatakse järgmine tekst:

‘12zc. 32006 R 1907 : Euroopa Parlamendi ja nõukogu määrus (EÜ) nr 1907/2006, 18. detsember 2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ning komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk. 1), parandatud ELT L 136, 29.5.2007, lk 3.

Lepingus loetakse selle määruse sätteid järgmises kohanduses:

(a) EFTA riigid osalevad Euroopa Parlamendi ja nõukogu määruse (EÜ) nr 1907/2006 alusel asutatud Euroopa Kemikaaliameti (edaspidi „amet”) töös.

(b) Sõltumata lepingu protokollist nr 1, hõlmab kõnealuses määruses sisalduv termin „liikmesriik/liikmesriigid” lisaks oma tähendusele kõnealuses määruses ka EFTA riike.

(c) EFTA riikide osas aitab amet vajaduse korral olenevalt asjaoludest EFTA järelevalveametit või alalist komiteed nende ülesannete täitmisel.

(d) Nõukogu direktiiviga 91/414/EMÜ hõlmatud toodete osas on EFTA riikidel õigus piirata juurdepääsu oma turgudele vastavalt käesoleva lepingu jõustumise ajal nende kehtivates õigusaktides sätestatud nõuetele. Uusi EÜ eeskirju käsitletakse lepingu artiklites 97—104 sätestatud korras.

(e) Kui lepinguosalistel tekib nende sätete rakendamisel lahkarvamusi, kohaldatakse mutatis mutandis lepingu VII osa.

(f) Artikli 3 lõike 10 lõppu lisatakse järgmine tekst: „või EFTA riikide territooriumile”

(g) Artikli 64 lõiget 8 loetakse järgmises kohanduses:„Kui komisjon võtab vastu loa andmist käsitlevad otsused, võtavad ka EFTA riigid 30 päeva jooksul alates ühenduse otsuse vastuvõtmisest vastu vastavad otsused. EMP Ühiskomiteele teatatakse nendest otsustest ja ta avaldab perioodiliselt nende otsuste nimekirjad Euroopa Liidu Teataja EMP kaasandes.”

(h) Artiklisse 79 lisatakse järgmine lõige:

“3. EFTA riigid osalevad täies mahus haldusnõukogus, kus neil on EÜ liikmesriikidega samad õigused ja kohustused, välja arvatud hääleõigus. Haldusnõukogu töökord peab võimaldama EFTA riikide osalemist. ”

(i) Artiklisse 85 lisatakse järgmine lõige:

“10. EFTA riigid osalevad täielikult liikmesriikide komitees, riskihindamise komitees ja sotsiaalmajandusliku analüüsi komitees, kus neil on ELi liikmesriikidega samad õigused ja kohustused, välja arvatud hääleõigus. Kõnealuste komiteede töökord peab võimaldama EFTA riikide osalemist.”

(j) Artiklisse 86 lisatakse järgmine lõige:

“5. EFTA riigid osalevad jõustamisalase teabe vahetamise foorumis. Kõnealuse foorumi töökord peab võimaldama EFTA riikide osalemist.”

(k) Artiklisse 89 lisatakse järgmine lõige:

„EFTA riikide kodanikud võivad olla apellatsioonikoja liikmed või asendusliikmed.”

(l) Artiklisse 96 lisatakse järgmine lõige:

“12. EFTA riigid osalevad käesoleva otsuse jõustumisest alates ameti rahastamises. Selleks kohaldatakse lepingu artikli 82 lõike 1 punkti a ja protokolli nr 32 mutatis mutandis .”

(m) Artiklisse 102 lisatakse järgmine tekst:„EFTA riigid annavad ametile privileegid ja immuniteedid, mis on võrdväärsed Euroopa ühenduste privileegide ja immuniteetide protokollis sisalduvate privileegide ja immuniteetidega.”

(n) Artiklisse 103 lisatakse järgmine lõige:„Erandina Euroopa ühenduste muude teenistujate teenistustingimuste artikli 12 lõike 2 punktist a võib ameti tegevdirektor võtta EFTA riikide täieõiguslikke kodanikke tööle lepingu alusel. ”

(o) Artiklisse 118 lisatakse järgmine lõige:

“5. Määruse (EÜ) nr 1907/2006 kohaldamisel kohaldatakse Euroopa Parlamendi ja nõukogu 30. mai 2001. aasta määrust (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) ka kõikide EFTA riike käsitlevate ameti dokumentide kohta.”

(p) Artiklisse 124 lisatakse järgmine lõige:„Liechtenstein ei pea looma riiklikku teabekeskust. Selle asemel avaldab Liechtenstein Saksamaa töötervishoiu ja -ohutuse föderaalinstituudi teabepunkti lingi Liechtensteini asjaomase kemikaalidega tegeleva ametiasutuse (keskkonnakaitseameti) kodulehel.”.”

2. Punktile 1 (nõukogu direktiiv 67/548/EMÜ) lisatakse järgmine taane:

‘- 32006 L 0121 : Euroopa Parlamendi ja nõukogu direktiiv 2006/121/EÜ, 18. detsember 2006 (ELT L 396, 30.12.2006, lk 850), parandatud ELT L 136, 29.5.2007, lk 281.”

3. Punktile 12r (Euroopa Parlamendi ja nõukogu direktiiv 1999/45/EÜ) lisatakse järgmine taane:

‘- 32006 R 1907 : Euroopa Parlamendi ja nõukogu määrus (EÜ) nr 1907/2006, 18. detsember 2006 (ELT L 396, 30.12.2006, lk 1), parandus ELT L 136, 29.5.2007, lk 3.”

4. Punkti 10 (komisjoni direktiiv 91/155/EMÜ) tekst jäetakse välja. Punkti 1 (nõukogu direktiiv 67/548/EMÜ) taanded 16 (komisjoni direktiiv 93/105/EMÜ) ja 22 (komisjoni direktiiv 2000/21/EÜ) ning punktid 12e (nõukogu määrus (EMÜ) nr 793/93) ja 12f (komisjoni määrus (EÜ) nr 1488/94) jäetakse välja alates 1. juunist 2008. Punkt 12d (nõukogu direktiiv 93/67/EMÜ) jäetakse välja alates 1. augustist 2008. Punkt 4 (nõukogu direktiiv 76/769/EMÜ) jäetakse välja alates 1. juunist 2009.

[1] ELT L

[2] ELT L 396, 30.12.2006, lk 1.

[3] ELT L 396, 30.12.2006, lk 850.

* [Põhiseadusest tulenevaid nõudeid ei ole nimetatud.] [Põhiseadusest tulenevad nõuded on nimetatud.]